REGULAMENTUL (CE) NR. 1549/2007 AL COMISIEI
din 20 decembrie 2007
de modificare a Regulamentului (CE) nr. 616/2007 privind deschiderea și gestionarea contingentelor tarifare comunitare în sectorul cărnii de pasăre originare din Brazilia, Thailanda și din alte țări terțe
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2777/75 al Consiliului din 29 octombrie 1975 privind organizarea comună a piețelor în sectorul cărnii de pasăre (1), în special articolul 6 alineatul (1),
având în vedere Decizia 2007/360/CE a Consiliului din 29 mai 2007 privind încheierea de acorduri sub forma unor procese-verbale agreate între Comunitatea Europeană și Republica Federativă a Braziliei și între Comunitatea Europeană și Regatul Thailandei în temeiul articolului XXVIII din Acordul General pentru Tarife și Comerț 1994 (GATT 1994), referitoare la modificarea concesiilor privind carnea de pasăre (2), în special articolul 2,
întrucât:
(1)
Regulamentul (CE) nr. 616/2007 al Comisiei (3) oferă transformatorilor posibilitatea de a solicita, în anumite condiții, licențe de import.
(2)
Carnea de pasăre sărată de la codul NC 0210 99 39 nu este reglementată prin Regulamentul (CEE) nr. 2777/75. În consecință, operatorii care importă în mod tradițional acest produs ar trebui să beneficieze de contingentul specific pentru carnea de pasăre sărată.
(3)
Una dintre condițiile prevăzute în Regulamentul (CE) nr. 616/2007 este necesitatea ca transformarea să fi fost efectuată utilizând carne de pasăre de la codurile NC 0207 sau 0210, iar rezultatul să fie preparate din carne de pasăre de la codul NC 1602 în temeiul Regulamentului (CEE) nr. 2777/75.
(4)
Întrucât Regulamentul (CEE) nr. 2777/75 nu acoperă preparatele omogenizate de la codul NC 1602 10, iar anumiți operatori specializați în acest tip de transformare și-au exprimat interesul de a participa la contingentele deschise prin Regulamentul (CE) nr. 616/2007, este necesar să se prevadă includerea acestor produse în categoria produselor destinate transformării, limitând-o totuși la produsele omogenizate care nu conțin alte tipuri de carne, în afara cărnii de pasăre.
(5)
Conform experienței dobândite, cantitățile disponibile pentru grupele 6 și 8 nu sunt utilizate. Unul dintre motivele acestei subutilizări îl reprezintă faptul că minima cantitate pe care o poate solicita un operator, stabilită la 100 tone în regulamentul citat, este prea mare, dat fiind că piețele respective sunt deseori piețe „de nișă”.
(6)
Prin urmare, cantitatea minimă pe care o poate solicita fiecare operator ar trebui să fie redusă pentru aceste grupe specifice.
(7)
Licențele de import sunt eliberate operatorilor de către statele membre cu mai mult de două luni înaintea începerii subperioadei sau perioadei în cauză și, prin urmare, cu mai mult de două luni înaintea începerii perioadei de valabilitate a acestora. Perioada dintre eliberarea licențelor și momentul din care operatorii pot beneficia de acestea este extrem de lungă.
(8)
Pentru a evita situația ca unele dintre aceste licențe să fie utilizate la importuri, înaintea începerii perioadei lor de valabilitate, este necesar ca data de începere a perioadei de valabilitate să fie înscrisă pe licențele de import.
(9)
Prin urmare, Regulamentul (CE) nr. 616/2007 ar trebui modificat în consecință.
(10)
Măsurile prevăzute în prezentul regulament sunt conforme cu avizul Comitetului de gestionare a cărnii de pasăre și ouălor,
ADOPTĂ PREZENTUL REGULAMENT:
Articolul 1
Regulamentul (CE) nr. 616/2007 se modifică după cum urmează:
1.
La articolul 4, alineatul (1) se înlocuiește cu următorul text:
„(1) Pentru aplicarea articolului 5 din Regulamentul (CE) nr. 1301/2006, în momentul prezentării primei cereri referitoare la o anumită perioadă contingentară, solicitantul unei licențe de import furnizează dovada că a importat sau exportat, în timpul fiecăreia dintre cele două perioade menționate la respectivul articol 5, cel puțin 50 de tone de produse reglementate prin Regulamentul (CEE) nr. 2777/75 sau de carne de pasăre sărată de la codul NC 0210 99 39.”
2.
La articolul 4 alineatul (2), primul paragraf se înlocuiește cu următorul text:
„(2) Prin derogare de la articolul 5 din Regulamentul (CE) nr. 1301/2006, precum și de la alineatul (1) din prezentul articol, în momentul prezentării primei sale cereri referitoare la perioada contingentară dată, solicitantul unei licențe de import poate furniza, de asemenea, dovada că a transformat, în timpul fiecăreia dintre cele două perioade menționate la articolul 5 din Regulamentul (CE) nr. 1301/2006, cel puțin 1 000 tone de carne de pasăre de la codurile NC 0207 sau 0210, în preparate din carne de pasăre de la codurile NC 1602 prevăzute în Regulamentul (CEE) nr. 2777/75 sau în preparate omogenizate de la codul NC 1602 10 00 și care nu conține alt tip de carne, în afara celei de pasăre.”
3.
La articolul 4 alineatul (5), al doilea paragraf se înlocuiește cu următorul text:
„Pentru grupele 3, 6 și 8, cantitatea minimă pentru care trebuie depusă cererea de licență este redusă la 10 tone.”
4.
Partea B a anexei II se înlocuiește cu anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 decembrie 2007.